Декларација ЗАВНОБиХ-а о правима грађана Босне и Херцеговине
Народи Босне и Херцеговине, у борбеном братству са осталим народима Југославије, извојевали су у славној и крвавој борби против фашистичког окупатора и његових помагача своју народну демократску власт. У тој ослободилачкој борби осујећен је покушај фашистичког окупатора и домаћих издајника да између народа Босне и Херцеговине искапају непремостив јаз. У пламену праведног ослободилачког рата искива се братство Срба, Муслимана и Хрвата, и тиме се удара сигуран темељ слободне и збратимљене Босне и Херцеговине, равноправне федералне јединице у демократској федеративној Југославији. Први пут у историји, Срби, Муслимани и Хрвати Босне и Херцеговине, уједињени у народно-ослободилачком покрету, ступили су на исти пут, почели су да изграђују свој заједнички дом, у чије су темеље узидане кости њихових најбољих синова. Први пут у историји они су постали ковачи своје судбине, чврсто рјешени да једном за увијек сахране вјековну, мрачну и тешку прошлост и да изграде државну заједницу у којој ће живјети у равноправности, слободи, миру и благостању. Изражавајући праведне тежње народа за човјечним животом у слободи и достојанству, народна демократска власт у Босни и Херцеговини, оличена у народно-ослободилачким одборима и Земаљском антифашистичком вијећу народног ослобођења Босне и Херцеговине зајамчује:

Равноправност Срба, Муслимана и Хрвата Босне и Херцеговине, која
је њихова заједничка и недјељива домовина;

Слободу вјероисповјести и савјести као и равноправност свих вјероисповјести;

Слободу збора и договора, удруживања и штампе;

Личну и имовну сигурност грађана, као и слободу приватне иницијативе у привредном животу;

Равноправност жене с мушкарцем, како у политичком животу земље, тако и у свим областима друштвене дјелатности;

Изборно право у демократској Босни и Херцеговини бирачи ће вршити тајним гласањем на основу општег, једнаког и непосредног права гласа. Активно и пасивно изборно право има сваки грађанин и грађанка који су навршили 18 година живота, а нису тога права лишени на основу закона. Борци Народно-ослободилачке војске и партизанских одреда Југославије имају то право без обзира на године старости. Од начела непосредног и тајног гласања може се по одлуци Земаљског антифашистичког вијећа народног ослобођења Босне и Херцеговине отступити за вријеме народно-ослободилачког рата.

Сваком грађанину зајамчено је право жалбе на рјешење органа власти, као и право молбе и притужбе свим органима државне власти.

Нико не може бити суђен без претходног судског поступка.

Дужност је и част сваког за оружје способног грађанина Босне и Херцеговине да као војник Народно-ослободилачке војске или борац партизанских одреда учествује у ослободилачком рату.

Народна демократска власт обезбједиће путем законодавства свим трудбеницима града и села живот у складу са савременим схватањем социјалне правде и достојанством човјека.

Народна демократска власт подузеће све мјере да што прије ликвидира неписменост у Босни и Херцеговини, да плански изграђеном мрежом школа и културно просвјетних установа унаприједи опште образовање народа и тиме омогући његов што бржи културни и економски развитак.

Народна демократска власт посветиће највећу бригу чувању и подизању народног здравља.

Ради одбране демократског поретка, ради учвршћивања братства народа Босне и Херцеговине, као и свих народа Југославије, и осталих тековина народно-ослободилачке борбе, забрањују се све фашистичке и профашистичке организације и прогоне сва лица која се баве фашистичком и профашистичком дјелатношћу.

Сански Mост, 1. јула 1944.

Извор 
 DRUGO ZASJEDANJE ZAVNOBiH-a

ЗАВНОБиХ